b'\n_START_ARTICLE_\nTom Jenkinson\n_START_SECTION_\n1975\xe2\x80\x931990\n_START_PARAGRAPH_\nTom Jenkinson ble f\xc3\xb8dt 17. januar 1975 i Chelmsford, Essex. Sin skolegang og utdannelse fikk han p\xc3\xa5 katedralskolen i Chelmsford, hvor han f\xc3\xb8rst fattet interesse for orgelmusikk. I 1985, da han var 10 \xc3\xa5r kj\xc3\xb8pte han sin f\xc3\xb8rste kassegitar, og \xc3\xa5ret etter sin f\xc3\xb8rste bassgitar. Senere gikk han videre p\xc3\xa5 King Edward VI Grammar School hvor han dannet sitt f\xc3\xb8rste band Sub Zero med jevnaldrende elever. I 1987 spilte Sub Zero sin f\xc3\xb8rste konsert i byens guttespeiderlokaler. Bandet kunne bare fem l\xc3\xa5ter, og Tom m\xc3\xa5tte utvide konserten med en Cliff Burtoninspirert bassolo, noe som f\xc3\xb8rte til at hans bukser falt av siden han ikke hadde belte p\xc3\xa5._NEWLINE_I 1987 laget Jenkinson hva han regner som sin f\xc3\xb8rste l\xc3\xa5t, en duett best\xc3\xa5ende av en basslinje og hvit st\xc3\xb8y laget p\xc3\xa5 hans Commodore VIC-20, og senere flere innspillinger med samme utstyr. Egenkomponerte og covrede, inspirert av melodiske bassgitarinstrumentalister som John Paul Jones, Chris Squire, Geddy Lee, Flea og andre.\n_START_SECTION_\n1990\xe2\x80\x931994\n_START_PARAGRAPH_\nI 1990 fikk Tom Jenkinson l\xc3\xa5ne en firespors opptaksmaskin, en elektrisk gitar og en Roland TR-505 trommemaskin, som han laget en rekke l\xc3\xa5ter med. Med dette materialet fikk han en viss oppmerksomhet fra folk interessert i kontempor\xc3\xa6rmusikk i n\xc3\xa6rmilj\xc3\xb8et. Alle l\xc3\xa5tene var i utgangspunktet variasjoner over sporet The  Fish av det progressive rockebandet Yes. P\xc3\xa5 f\xc3\xb8rste halvdel av 90-tallet hadde ogs\xc3\xa5 Jenkinson jevnlig konserter med diverse band og orkestre innenfor sjangrene Rock, jazz og funk._NEWLINE_I dette tidsrommet dreide ogs\xc3\xa5 Jenkinsons musikalske interesser mer mot House, Dance, Detroit Techno og Acid. Han begynte \xc3\xa5 vanke, og spille selv p\xc3\xa5 raveklubber i London med blant annet DJ Hardy Finn. I 1992, under en konsert stilte Jenkinson opp med sin bassgitar og improviserte til DJ Hardy Finns oppkuttede rytmer. Det var etter dette \xc3\xb8yeblikket han f\xc3\xb8rst s\xc3\xa5 retningen hans musikalske produksjon skulle ta veien, og han begynte \xc3\xa5 sortere ut utstyret han ville trenge til dette; en Roland SH-101 synthesizer, en Roland TR-707 trommemaskin, en Boss DR-660 trommemaskin, diverse effektpedaler og etter hvert ogs\xc3\xa5 en Roland TB-303._NEWLINE_Da Jenkinson var 18 \xc3\xa5r, i 1993 begynte han p\xc3\xa5 et studium innen kunst, f\xc3\xb8rst ved Braintree College i Essex f\xc3\xb8r han flyttet over til et mer variert mediestudium ved Chelsea College of Art. Samtidig spilte han flere og st\xc3\xb8rre konserter, og hans omd\xc3\xb8mme vokste raskt.\n_START_SECTION_\n1994 - n\xc3\xa5tid\n_START_PARAGRAPH_\nTom Jenkinsons voksende status i Englands musikkmilj\xc3\xb8 skapte snart interesse for utgivelser av hans musikk, og i 1994 gav han ut en 12" med navnet Crot EP p\xc3\xa5 plateselskapet Rumble Tum Jum. Samme \xc3\xa5r ble en ny 12" sluppet. Den fikk navnet Stereotype EP, og ble gitt ut p\xc3\xa5 plateselskapet Nothings Clear. Det neste \xc3\xa5ret fulgte flere mindre utgivelser p\xc3\xa5 plateselskaper som Spymania og Worm Interface._NEWLINE__NEWLINE_Jenkinsons f\xc3\xb8rste fulle album, Feed Me Weird Things ble gitt ut 3. juni 1996 p\xc3\xa5 Rephlex Records, plateselskapet til Richard D. James, bedre kjent som Aphex Twin. James skrev ogs\xc3\xa5 en tekst p\xc3\xa5 baksiden av albumets omslag hvor han forteller om en hendelse p\xc3\xa5 en pub i London hvort han ved en tilfeldighet s\xc3\xa5 Tom Jenkinson spille, og p\xc3\xa5 denne m\xc3\xa5ten oppdaget ham._NEWLINE__NEWLINE_Jenkinsons f\xc3\xb8rste utgivelse p\xc3\xa5 Warp Records var EP-en Squarepusher Plays..., som ble sluppet senere i 1996. Warp Records har siden den gang v\xc3\xa6rt Tom Jenkinsons mest sentrale kanal for utgivelser, og de aller fleste av hans fulle album er gitt ut her.'